
REFERAT

privind modificarea şi completarea HCLMT nr. 180/02.11.2012 privind predarea din administrarea Municipiului Timişoara a tronsonului de drum DN 6 km 559+922 – 560+100

În data de 02.11.2012, Consiliul Local al Municipiului Timişoara, prin Hotărârea nr. 180, a aprobat predarea din  administrarea Municipiului Timişoara a sectorului DN 6 km 559+922 – 560+100 în administrarea Companiei Naţionale de Autostrăzi şi Drumuri Naţionale din România SA, deoarece aceasta are cuprins în programul de lucrări realizarea obiectivului ,,Sporire capacitate de trafic pe sectorul DN 6 km 560+140 – 564+382”. Pentru fluidizarea traficului pe DN 6 la ieşirea din Municipiul Timişoara se impune realizarea unei intersecţii la km 560+100, intersecţie care se află pe teritoriul administrativ al Municipiului Timişoara.


Prin adresa cu nr. 40/539 din data de 15.10.2013 Compania Naţională de Autostrăzi şi Drumuri Naţionale din România SA, a solicitat modificarea HCLMT nr. 180/02.11.2012 în sensul că sectorul DN 6 km 559+922 – 560+100 va fi predat în administrarea Departamentului pentru Proiecte de Infrastructură şi Investiţii Străine, întrucât Compania Naţională de Autostrăzi şi Drumuri Naţionale din România SA are doar calitatea de concesionar al autostrăzilor şi drumurilor naţionale.
Conform art. 22 din OG nr. 43/1997 privind regimul drumurilor, administrarea drumurilor judeţene se asigura de către consiliile judeţene, iar a drumurilor de interes local, de către consiliile locale pe raza  administrativ-teritorială a acestora. Fac excepţie sectoarele de drumuri judeţene, situate în intravilanul localităţilor urbane, inclusiv lucrările de arta, amenajările şi accesoriile aferente, care vor fi în administrarea consiliilor locale respective.
De asemenea, potrivit art. 21 alin. (2) din OG nr. 43/1997 privind regimul drumurilor, sectoarele de drumuri naţionale, incluzând şi lucrările de artă, amenajările şi accesoriile aferente, situate în intravilanul municipiilor/reşedinţelor de judeţ sunt în administrarea consiliilor locale respective.


Art. 8 alin. (1) OG nr. 43/1997 privind regimul drumurilor, precizează:
    ,,(1) Drumurile de interes local aparţin proprietăţii publice a unităţii administrative pe teritoriul căreia se află şi pot fi clasificate ca:

    a) drumuri comunale, care asigură legăturile:

    (i) între reşedinţa de comună şi satele componente sau cu alte sate;

    (ii) între oraş şi satele care îi aparţin, precum şi cu alte sate;

    (iii) între sate;

    b) drumuri vicinale - drumuri ce deservesc mai multe proprietăţi, fiind situate la limitele acestora;

    c) străzi - drumuri publice din interiorul localităţilor, indiferent de denumire: stradă, bulevard, cale, chei, splai, şosea, alee, fundătură, uliţă etc”.

Potrivit art. 12 alin. (1) din OG nr. 43/1997 privind regimul drumurilor, încadrarea unui drum din categoria funcţională a drumurilor de interes naţional în categoria funcţională a drumurilor de interes judeţean sau în categoria funcţională a drumurilor de interes local, precum şi din categoria funcţională a drumurilor de interes judeţean sau de interes local în categoria funcţională a drumurilor de interes naţional se face prin hotărâre a Guvernului, la propunerea autorităţii care urmează să îl preia în administrare.

Prin aceeaşi adresă Compania Naţională de Autostrăzi şi Drumuri Naţionale din România SA solicită, să anexăm, la Hotărârea Consiliului Local al Municipiului Timişoara, datele de identificare ale sectorului de drum.
Ţinând cont de cele mai sus prezentate propunem spre aprobare modificarea art. 1 din HCLMT nr. 180/02.11.2012 în sensul că sectorul DN 6 km 559+922 – 560+100 se predă în administrarea Departamentului pentru Proiecte de Infrastructură şi Investiţii Străine, conform Anexei.

